Worcester F 80 Distinctiones

215 Regnum triplex est

Regnum[[1]](#footnote-1) triplex est. Vnum intra nos quod debemus conserua-

/fol. 202va/

re. Aliud est contra nos quod debemus deuitare. Aliud supra nos quod debemus affectare.

¶ Primum istorum est anima nostra de quo, Luc. 17[:21]: *Ecce regnum Dei intra vos est*. Et est istud regnum Deo valde carum. Nam cum illud perdidisset per peccatum nostrum venit de celo in mundum vbi aduersa perpessus est, Luc. 19[:12]: *Homo quidam nobilis abiit in* regionem *longinquam*.

¶ Et quidem istud regnum iam per Christum redemptum necesse habemus bene conseruare quia iugiter illud infestat mundus cum concupiscentia carnis et oculorum, secundum illud Luc. 21[:10]: *Surget gens contra gentem, et regnum,* etc.Ideo recolamus illud, Apo. 1[:5-6]: *Dilexit nos, et lavit nos a peccatis nostris in sanguine suo,* ut faceret *nos regnum Deo*.

¶ Secundum regnum quod est contra nos, est mundus quod debemus deuitare quia est tenebrosum, Apo. 16[:10]: *Factum est regnum* *eius tenebrosum*. Item, quia duracio eius breuis, Job [14:5]: *Breves dies hominis sunt*. Item, nichil asportabitur de hoc[[2]](#footnote-2) regno, Dan 4[:28]: *Regnum tuum* transiet *a te*. Hiis de causis non deberet diligi.

¶ Tercium regnum quod est supra nos debemus affectare et illud est celum, de quo Matt. 5[:3]: *Beati pauperes spiritu, quoniam ipsorum est regnum cælorum*. Istud regnum fuit nostrum, sed illud perdidimus per peccatum. Ideo oportet placitare aliquantis pro illo si debeamus recuperare. Exemplum de rege Cleomene qui in qualibet causa decidenda posuit tres tronos. Ita quod possit appellari de primo ad secundum, de secundo ad terium, in qua nullus dampnaretur, nisi esset peruersus nimis.

¶ Item Deus habet tres tronos, scilicet, tronum vbi periculosum est nobis placitare, quia ibi placitatur per breue de recto allegando quod sumus iusti. Nam, Marc. 10[:14]: T*alium est regnum* celorum. Sed si hoc pretendimus, potest allegari contra nos quod illud regnum iuste amisimus per talia opera que ostendit Apostolus, Gal. 5[:19-21]: *Manifesta sunt opera carnis*, *fornicatio, immunditia, etc*., vsque *regnum Dei non consequentur*. Ideo dubium est litigare in illo consisterio secundum illud Psal. [9:5-6]: *Sedisti super thronum, qui judicas justitiam. Increpasti gentes, et periit impius*. Ideo tucius est appellare ad secundum tronum qui est sapientia, de quo Heb. 1[:8]:

/fol. 292vb/

*Thronus Deus tuus in sæculum sæculi*. Vbi possumus placitare per breue noue disseisine. Nam quando puer baptizatur datur ei habitus fidei per quem ponitur in seisina regni celorum, Jacob. 2[:5]: *Deus* dilexit *pauperes in hoc mundo, divites in fide, et hæredes regni* celorum *quod* promisit *diligentibus se*. Sed si ibi placitemus, timendum est quod sapiens iudex docet illud breue non valere pro eo quod tempore baptismi sumus in seisina positi sed sub condicione. Si ab renunciemus diabolo et pompis eius. Sed aliquis est ille qui istud pactum[[3]](#footnote-3) obseruat. Et certe violatores pacti non habebunt regnum, secundum illud, Luc. 9[:62]: *Nemo mittens manum ad aratrum, et respiciens retro, aptus est regno* celorum. Propter ista tucius est appellare ad thronum misericordie vbi debemus placitare per breue de morte antecessoris, id est, Christi qui illud adquisiuit duplici iure, scilicet, iure hereditario, quia legitimus heres patris et iure passionis sue empcionis. Nos autem heredes Christi sumus, Rom. 8[:17]: *Hæredes, quidem Dei, cohæredes autem Christi.* Per illud autem breue, breuiter concludit diabolo inquirenti, quo iure vendicaret regnum Dei. Et respondit Christus in quantum Filius Dei iure hereditario possidet illud. Sed in quantum emit illud sanguine suo, vendico illud qui heres sum cum Christo.

1. Regnum ] Lambeth begins this chapter: Triplex est regnum… with the “T” capitalized. [↑](#footnote-ref-1)
2. hoc ] *add.* ~~mundo~~ F 80. [↑](#footnote-ref-2)
3. pactum ] *add*. pactum F 80. [↑](#footnote-ref-3)